PLANINSKO DRUŠTVO CELJE MATICA                                                        Celje, 07.08.2008

ODSEK ZA POHODNIŠTVO, STANETOVA 20, SI-3000 CELJE

TEL. 03 492 4850, 051 338 358

SLADKORČEK NA SAVINJSKEM SEDLU

STORŽEK, VELLACHER TURM, 2110 m,

V NEDELJO, 17. AVGUSTA 2008

BLIZU KRIŽA, ZGODOVINSKEGA STIČIŠČA TREH AVSTRIJSKIH DEŽEL,

ŠTAJERSKE, KOROŠKE IN KRANJSKE,

BLIZU JEZERSKEGA IN SAVINJSKEGA SEDLA
MED RAVENSKO IN BELSKO KOČNO PA MRZLIM DOLOM
BOMO DOBER STRELJAJ ČEZ PLEBISCITNO MEJO

NA VEČINI ZEMLJEVIDOV ZAMAN ISKALI VRŠIČEK Z IMENOM STORŽEK,

KAKOR TUDI STOLP Z IMENOM VELLACHER TURM.

NEMŠKO IME SO SI ZANJ BRŽKONE IZMISLILI ŠELE PO PLEBISCITU,

PRIKUPNO SLOVENSKO POIMENOVANJE PA JE PRVI PREDLAGAL STANKO KLINAR
IN ZARADI USTREZNOSTI SE JE TAKOJ PRIJELO.

LE ZAKAJ NE BI STORŽKA IZBRALI ZA GLAVNI CILJ PLANINSKEGA IZLETA? VABLJENI!

S POSTAJALIŠČA PRED PARKIRNO STAVBO OB LJUBLJANSKI CESTI
SE ODPELJEMO Z NAROČENIM AVTOBUSOM OB ŠESTIH ZJUTRAJ, 6:00.

KOMAJ SE S CESTE ODPRE PREKRASEN POGLED V LOGARSKO DOLINO,

ŽE SKOZI KRATKO SOTESKO ZAVIJEMO V MATKOV KOT.

MARSIKAJ SE JE TOD SPREMENILO V ZADNJIH ŠESTDESETIH LETIH!

LETA 1948 NI BIL MOŽEN NITI SVOBODEN VZPON NA OKREŠELJ.

ZA PREHOD NA JEZERSKO STRAN SO MORALI ZGRADITI ŽELEZNO POT ČEZ KRIŽ,

KER NA SAVINJSKEM IN JEZERSKEM SEDLU

NI BILO DOVOLJENO NITI ZA PED STOPITI ČEZ DRŽAVNO MEJO.

SPET JE V MARSIČEM PODOBNO KOT PRED STO LETI,

KO SI IZ SOLČAVE BREZ OVIR PRIŠEL V ŽELEZNO KAPLO,

LE DA SE DANES ČEZ MEJNI PREHOD NA PAVLIČEVEM VRHU, 1338 m,

LAHKO PO LEPI CESTI SICER STRMO PREKOBALIŠ NA KOROŠKO STRAN.

KILOMETER PRED IZTEKOM NA GLAVNO CESTO, 844 m,

KI SE Z  JEZERSKEGA VRHA SPUSTI V ŽELEZNO KAPLO,

ZAVIJEMO NA LEVO V BELSKO KOČNO 

IN PO NEKAJ KILOMETRIH SKLENEMO JUTRANJO VOŽNJO PRED ZAPORNICO, 968 m.

SMO NA MEJI NARAVNEGA GAJA BELSKE KOČNE.

KO SE PO OZNAČENI STEZI POVZPNEMO NA JENKOVO PLANINO, 1495 m,

SMO NA IDILIČNEM SEDLU NA DRŽAVNI MEJI NAD JEZERSKIM.

DOVOLJ JE ČASA ZA OBISK GOLEGA VRHA, 1787 m, NA MEJI PROTI JEZERSKEMU VRHU,

DASI SI ZA MALICO ZARADI DROBNICE RAJŠI IZBEREMO KAKŠEN DRUG KRAJ.

PO DRUGI POTI SE VRNEMO NA JENKOVO PLANINO, 1495 m,

IN SE PO OZNAČENI STEZI OB MEJI ČEZ NEIZRAZITO MALO BABO,  2018 m,

POVZPNEMO NA DVOGLAVO KOROŠKO VELIKO BABO, 2127 m in 2125 m.

NANJO STA PRVI STOPILI SESTRI LUISE IN PAULA SCHŰTZ IZ LIBOJ ŠELE LETA 1896.

SLOVENSKO PLANINSKO DRUŠTVO JE NA VRH ZGRADILO POT ŠE PRED PRVO VOJNO,

O ČEMER  JE NA NJENEM ZAČETKU V ŠKRBINI, 1989 m, 

PRIČALA TABLA, DOKLER NI ČEZ NOČ IZGINILA V OSEMDESETIH LETIH… 

IZ ŠKRBINE SE POVZPNEMO NA SOSEDNJI LEDINSKI VRH, 2108 m,

S KATEREGA SESTOPIMO NA JEZERSKO SEDLO, 2034 m.

ONSTRAN MEJE NAS ČAKA ŠE SLADKORČEK, KI SE GA OPRIMEMO PO JUŽNEM RAZU.

TA SE KAR PREHITRO KONČA NA STORŽKU, VELLACHER TURM, 2110 m.

S STORŽKA SE SPUSTIMO PO ŽELEZNI SMERI 

NA POT, KI IZ BELSKE KOČNE PELJE NA SAVINJSKO SEDLO, 2001 m.

KER SMO IZ CELJA, KAJPADA SESTOPIMO S SEDLA SKOZI MRZLI DOL
DO STOLETNEGA FRISCHAUFOVEGA DOMA NA OKREŠLJU, 1396 m,

ODKODER POKLIČEMO VOZNIKA NA OBRAČALIŠČE POD SLAPOM RINKA, 1000 m.

DOMA BOMO ŠE PRI SVETLEM.

VSE POTI RAZEN JUŽNEGA RAZA SO OZNAČENE.

BODIMO DOBRO OBUTI

IN UPORABLJAJMO ČELADO PA KAKŠEN PRIPOMOČEK ZA SAMOVAROVANJE,

NE GLEDE DA JE ŽELEZNE POTI KOMAJ ZA ZAČIMBO.

ZA IZLET SE PRIJAVIMO V DRUŠTVENI PISARNI NA STANETOVI 20,

KJER PRISPEVAMO ZA NAROČENI AVTOBUSNI PREVOZ 15,00 evrov.

PRIJETNO ŠENGENSKO PREČENJE

Tone Primožič

